ET Euroopa Liidu Teataja L 260/31

EUROOPA KESKPANGA SUUNIS,

17. september 2009,

millega muudetakse suunist EKP/2007/2 üleeuroopalise automatiseeritud reaalajalise brutoarvelduste kiirülekandesüsteemi (TARGET2) kohta

(EKP/2009/21)

(2009/734/EÜ)

EUROOPA KESKPANGA NÕUKOGU,

võttes arvesse Euroopa Ühenduse asutamislepingut, eelkõige artikli 105 lõike 2 esimest ja neljandat taanet,

võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikleid 3.1, 17, 18 ja 22,

ning arvestades järgmist:

(1) Euroopa Keskpanga (EKP) nõukogu võttis vastu 26. aprilli 2007. aasta suunise EKP/2007/2 üleeuroopalise automatiseeritud reaalajalise brutoarvelduste kiirülekandesüsteemi (TARGET2) kohta; (1) seda kohaldatakse TARGET2 suhtes, mida iseloomustab ühtne tehniline platvorm, nn ühisplatvorm.

(2) Otsust EKP/2007/2 tuleb muuta, a) võttes arvesse ühisplatvormi uuendust; b) et selgitada järelevaatamise asukohapõhimõtteid, mida eurodes teenuseid pakkuvad asutused peavad järgima; c) et sisse viia erandid kahepoolsete lepingute jaoks kõrvalsüsteemidega, kes avavad maksemooduli kontod ja kelle suhtes ei saa kohaldada panti või nõuete tasaarvestamist; d) et kajastada mitmeid tehnilisi ja redaktsioonilisi parandusi ja selgitusi ja e) et jätta välja TARGET2-le üleminekul kehtivuse kaotanud sätted,

ON VASTU VÕTNUD KÄESOLEVA SUUNISE:

Artikkel 1

Suunist EKP/2007/2 muudetakse järgmiselt.

1) Artiklis 2 asendatakse kõrvalsüsteemi mõiste järgmisega: „— „kõrvalsüsteem (ancillary system, AS)” – EMPs asutatud üksuse poolt hallatav süsteem, mille üle teostab järelevalvet pädev ametiasutus ja mis järgib järelevaatamisnõudeid eurodes teenuseid pakkuvate infrastruktuuride asukoha kohta (vastavalt muudatustele, mis avaldatakse EKP kodulehel) (2) ning milles vahetatakse ja/või realiseeritakse makseid ja/või finantsinstrumente ning sellest tulenevad rahalised kohustused arveldatakse TARGET2s kooskõlas käesoleva suunisega ja kahepoolse lepinguga kõrvalsüsteemi ja eurosüsteemi asjakohase keskpanga vahel;

2) Artiklis 8 lisatakse järgmine lõige 4: „4. Erandina lõikest 3 peavad kahepoolsed lepingud osalejaliidest kasutavate kõrvalsüsteemidega, kes arveldavad makseid ainult oma klientide jaoks, olema kooskõlas järgmisega: a) II lisa, välja arvatud V jaotis, artikkel 36 ning VI ja VII liide, ja b) IV lisa artikkel 18.”

3) Artikkel 13 jäetakse välja.

4) Artikkel 15 asendatakse järgmisega: „Artikkel 15 Ülemineku- ja muud sätted 1. Kontode suhtes, mille osalev RKP on väljaspool maksemoodulit avanud krediidiasutuste ja kõrvalsüsteemide jaoks, kohaldatakse selle osaleva RKP eeskirju, võttes arvesse käesoleva suunise kohalikke kontosid käsitlevaid sätteid ja EKP nõukogu otsuseid. Kontode suhtes, mille osalev RKP on väljaspool maksemoodulit avanud muudele üksustele kui krediidiasutused ja kõrvalsüsteemid, kohaldatakse selle osaleva RKP eeskirju. 2. Üleminekuperioodil võib iga eurosüsteemi keskpank jätkata maksete arveldamist ja muude tehingute arveldamist oma kohalikel kontodel, sealhulgas a) krediidiasutuste-vahelised maksed; b) krediidiasutuste ja tugisüsteemide vahelised maksed ja c) eurosüsteemi avaturutehingutega seotud maksed. 3. Üleminekuperioodi lõppemisel lõpetatakse järgmised tegevused: a) II lisa artikli 4 lõike 1 punktides a ja b osutatud üksuste registreerimine eurosüsteemi keskpanga poolt tuvastatavate panga tunnuskoodide omanikena; b) kaudne osalemine osaleva eurosüsteemi keskpanga kaudu ja c) kõikide lõike 2 punktides a–c osutatud maksete arveldamine kohalikel kontodel.”

5) Suunise EKP/2007/2 II, III ja IV lisa muudetakse kooskõlas käesoleva suunise lisaga.

Artikkel 2

Jõustumine

1. Käesolev suunis jõustub 22. septembril 2009.

2. Artikli 1 lõiget 1 ja käesoleva suunise lisa punkti 1 alapunkti 1 punkti a, punkti 1 alapunkti 2 ja punkti 2 kohaldatakse alates 23. oktoobrist 2009.

3. Käesoleva suunise muid sätteid kohaldatakse alates 23. novembrist 2009.

Artikkel 3

Adressaadid ja rakendusmeetmed

1. Käesolevat suunist kohaldatakse kõikide eurosüsteemi keskpankade suhtes.

2. Euro kasutusele võtnud liikmesriikide keskpangad edastavad EKP-le hiljemalt 9. oktoobriks 2009 meetmete kava käesoleva suunise järgimiseks.

Frankfurt Maini ääres, 17. september 2009 EKP nõukogu nimel EKP president Jean-Claude TRICHET

(1) ELT L 237, 8.9.2007, lk 1.

(2) Kehtivad eurosüsteemi põhimõtted infrastruktuuride asukoha kohta on esitatud EKP kodulehel www.ecb.europa.eu avaldatud järgmistes väljaannetes: a) „Policy statement on euro payment and settlements systems located outside the euro area”, 3. november 1998; b) „The Eurosystem’s policy line with regard to consolidation in central counterparty clearing”, 27. september 2001; c) „The Eurosystem policy principles on the location and operation of infrastructures settling in euro-denominated payment transactions”, 19. juuli 2007, ja d) „The Eurosystem policy principles on the location and operation of infrastructures settling euro-denominated payment transactions: specification of „legally and operationally located in the euro area” ”, 20. november 2008.”